wickkiey/tamil-wikipedia-chunked huggingface dataset:
# குகன் ஆனந்தன் இறப்பு

## இறுதிச் சடங்கு

### இந்து உரிமைகள் போராட்டப் படை

கைது செய்யப் பட்டவர்கள், தடைசெய்யப்பட்ட இந்து உரிமைகள் போராட்டப் படையின் (இண்ட்ராப்) சட்டைகளை அணிந்து இருந்தனர். அவர்களில் ஒருவர் அதன் முன்னாள் ஒருங்கிணைப்பாளர் ஆர்.எஸ்.தனேந்திரன்.  
மதியம் 2 மணிக்குப் பிறகு குகனின் உடலை ஏற்றிச் செல்லும் சவ வண்டி மலாயா பல்கலைக்கழக மருத்துவ மையத்தில் இருந்து வெளியேறியதும், "போலீஸ் கொலையாளிகள்", "மக்கள் சக்தி" மற்றும் "இண்ட்ராப் வாழ்க" போன்ற கோசங்கள் எதிரொலித்தன.
# குகன் ஆனந்தன் இறப்பு

## இறுதிச் சடங்கு

### பூச்சோங் இந்து மயானக் கல்லறையில்

பலத்த போலீஸ் பாதுகாப்புடன், ஓர் உலங்கூர்தி (ஹெலிகாப்டர்) மேலே பறக்க சுபாங் ஜெயா காவல் நிலையத்திற்குச் சவ வண்டி சென்றது. இந்தக் காவல் நிலையத்தில் தான் குகன் ஆனந்தன் காலமானார். அங்கு ஒரு சிறிய அளவிலான பிரார்த்தனை நடைபெற்றது.  
பூச்சோங் இந்து மயானக் கல்லறையில், சுமார் 1,000 பேர் கூடி இருந்தனர். போலீசாருக்கு எதிராக மீண்டும் கோசங்கள் எழுப்பப் பட்டன. இறுதியாக மாலை 5.20 மணியளவில் குகன் அடக்கம் செய்யப்பட்டார்.  
பின்னர், மலேசிய உள்துறை அமைச்சர் டத்தோ ஸ்ரீ சையத் அமீட் அல்பார் தன் பதவியை ராஜினாமா செய்ய வேண்டும் என பூச்சோங் நாடாளுமன்ற உறுப்பினர் கோவிந்த் சிங் தியோ; மற்றும் பினாங்கு துணை முதல்வர் (II) பி ராமசாமி இருவரும் கோரிக்கை வைத்தனர்.
# கரமனையாறு

**கரமனா ஆறு** (*Karamana River*, கரமனையாறு) என்பது இந்தியாவின் கேரளாவில் உள்ள திருவனந்தபுரம் நகரின் வழியாகப் பாயும் ஒரு ஆறு ஆகும். இந்த ஆறு மேற்குத் தொடர்ச்சி மலையின் (சகாயாத்ரி மலைகள்) தெற்கு முனையில் அகத்திய மலையில் உற்பத்தியாகிறது. இந்த ஆறு 66 கி. மீ. மேற்கு நோக்கிச் சென்று கோவளம் அருகே பாணத்துரா என்ற இடத்தில் அரபிக்கடலில் கலக்கிறது. திருவனந்தபுரம் நகரின் புறநகர்ப் பகுதியான கரமனா பகுதியில் பாய்வதன் மூலம் இந்த ஆற்றிற்கு கரமனா எனப் பெயரிடப்பட்டது.  
நீர்ப்பிடிப்புப் பகுதி பெரும்பாலும் காடுகளாகவும், தென்னை, மரவள்ளிக்கிழங்கு, மிளகு, வாழைப்பழம், நெல் போன்ற கலப்பு வறண்ட காலப்பயிர் பயிரிடப்படும் இடங்களாக உள்ளது.
அணை அருகே கரமனா ஆறு]]
# கரமனையாறு

## ஆற்றோட்டம்

கரமனா ஆறு திருவனந்தபுரம் மாவட்டத்தின் மேற்குத் தொடர்ச்சி மலைப் பகுதியில் உள்ள அகத்தியமலையில் உற்பத்தியாகிறது. கரமனா ஆரம்பத்தில் பேப்பரா காட்டுயிர் உய்விடம் வழியாக பெப்பரா நீர்த்தேக்கத்தில் பாய்கிறது. இது திருவனந்தபுரம் மாவட்டத்தின் பல மலைப்பாங்கான கிழக்கு நகரங்களான மீனங்கால், சேரப்பள்ளி, உத்தரம்கோடு, ஆரியநாடு, உழமலக்கல், முண்டேலா, பெரும்குளம் மற்றும் அருவிக்கரை வழியாகச் செல்கிறது. அருவிக்கரையில் கரமனா ஆற்றின் குறுக்கே அருவிக்கரை அணை கட்டப்பட்டுள்ளது. கீழ்நோக்கி ஆறு திருவிதாங்கூர் சமவெளியில் நுழைந்து இரும்பா, நெட்டாயம், பேயாடு, கரிமாங்குளம், பெருகாவு, விளாவூர்க்கல், சூழட்டுக்கோட்டா, பாப்பனம்கோடு, நேமம் மற்றும் திருவல்லம் போன்ற நகரங்களைக் கடந்து செல்கிறது. திருவல்லம் என்ற இடத்தில் கரமனா ஆறு இரண்டாகப் பிரிகிறது. இதில் வடக்குப் பகிர்மானம் பூந்துறை அருகே அரபிக்கடலிலும், தெற்குப் பகிர்மானம் பொழிக்கரை முகத்துவாரத்திலும் கடலில் கலக்கின்றது. எடையார் தீவு இரண்டு கிளையாறுகளுக்கிடையே அமைந்துள்ளது.
# கரமனையாறு

## துணை ஆறுகள்

கடல் மட்டத்திலிருந்து சுமார் 1600 மீ உயரத்தில் அகத்தியர் மலையில் கரமனா ஆறு உற்பத்தியாகிறது. ஆற்றின் பிறப்பிடமான சிகரங்கள் செம்முஞ்சி மொட்டை மற்றும் அதிரமலை என்றும் அழைக்கப்படுகின்றன. இதன் மேல் கிளை ஆறுகள் காவிரியாறு, ஆட்டையாறு, வையப்படையாறு மற்றும் தொடையாறு ஆகியனவாம். இந்த ஆறு தென்மேற்கு திசையில் 66 கிலோமீட்டர் தூரம் பாய்ந்து அரபிக்கடலில் கலக்கிறது.  
கரமனா ஆறின் மிக நீளமான கிளை ஆறு கிள்ளியாறு ஆகும். இது 24 கிலோமீட்டர் தூரம் நீளமுடையது. கரமனா ஆற்றின் மீது கட்டப்பட்டுள்ள ஐந்து அணைக்கட்டுகள், ஆற்றின் நீரோட்டத்தை ஒழுங்குபடுத்துகிறது. இதன் மூலம் ஆற்று நீரின் ஒரு பகுதி கோச்சார் வாய்க்காலில் திருப்பி விடப்படுகிறது. இதன் மூலம் பத்மநாபசுவாமி கோயிலின் வெளியே உள்ள பத்மதீர்த்தம் நீர் பெறுகிறது. கிள்ளியாற்றின் கரையோரத்தில் பல கோயில்கள் உள்ளன, அவற்றில் மிகவும் பிரபலமானது ஆற்றுக்கல் கோயில். கிள்ளியாறு நெடுமங்காடு வழியாகச் செல்கிறது. இதன் படுகையில் பறவை விலங்கினங்கள் நிறைந்துள்ளன. இந்த ஆறு பொழிக்கரை முகத்துவாரம் வழியாக அரபிக்கடலில் கலக்கிறது. இதன் இறுதிப் பகுதியில், ஆறு கடலுக்கு இணையாக ஓடுகிறது. இங்குள்ள ஆறு இடையாறு என்று அழைக்கப்படுகிறது.
# கரமனையாறு

## அணைகள்

கரமனா ஆற்றில் இரண்டு முக்கியமான அணைகள் உள்ளன. இவை 1930களில் கட்டப்பட்ட அருவிக்கரை அணை மற்றும் 1983இல் கட்டப்பட்ட மேல் நீரோடையில் அமைந்துள்ள பேப்பரா அணை ஆகும். நகருக்கு குழாய் மூலம் குடிநீர் வழங்கும் நோக்கில் அருவிக்கரை அணைக் கட்டி முடிக்கப்பட்டது. திருவனந்தபுரம் நீர்ப் பணிகள் 1933-ல் வெல்லிங்டன் பிரபுவால் திறக்கப்பட்டு இன்றும் நகரத்திற்கு கரமனா ஆற்றிலிருந்து தண்ணீரைப் பெற்று விநியோகிக்கும் பயன்பாட்டில் உள்ளது. நகரத்தில் நீர் விநியோக வலையமைப்பை அதிகரிக்க ஜப்பான் நாட்டுப் பன்னாட்டு நிதியுதவி திட்டம் செயல்படுத்தப்பட்டு வருகிறது. பேப்பாரா அணையானது கரமனா ஆற்றின் அனைத்து மேல் துணை ஆறுகளையும் ஒருங்கிணைத்து அருவிக்கரை அணைக்கு நீர் வருவதை ஒழுங்குபடுத்துவதாகும். ஒரு காலத்தில் கரமனா சிறப்பம்சமாக இருந்த வெள்ளப்பெருக்கை நீக்குவதில் பேப்பாறை அணை முக்கிய பங்காற்றியுள்ளது. பேப்பாறையில் 3 மெகாவாட் நீர்மின் நிலையமும் உள்ளது. மற்ற முக்கியமான பாலங்கள் திருக்குண்ணாபுரம், மாங்காட்டுக் கடவு, குண்டமன் கடவு, வெள்ளைக்கடவு, ஜகதி பாலம், ஆரியநாடு பாலம், அருவிக்கரை (அணையில்), மருதூர் கடவு முதலியன.
# கரமனையாறு

## பல்லுயிர்

கரமனா ஆற்றுப் படுகையானது வெப்பமண்டல பொதுவான தாவரங்களைக் கொண்டுள்ளன. காட்டுக் கரும்பு, மூங்கில், அலையாத்தி தாவரங்கள், அல்லி மற்றும் தென்னை மரங்கள் ஆகியவை இதில் அடங்கும். திருகு *பைன்* அல்லது பாண்டனஸ் என்பது ஆற்றின் கரையில் காணப்படும் மற்றொரு பொதுவான இனமாகும். *செர்பெரா ஒடோலம்*, மலையாளத்தில் ஓதலம் என்று அழைக்கப்படும். ஆற்றின் கீழ்ப்பகுதிகளில் காணப்படுகிறது. முத்துப்புள்ளி மீன், செக்காலி, கரியிடா, பருமினலி, செறுமீன், வாளை, நெடுமீன், ஆரல், மாலவு மற்றும் பாவல் போன்ற மீன் சிற்றினங்கள் கரமனா ஆற்றில் காணப்படுகின்றன. ஆற்று மணல் சட்டவிரோதமாகக் கடத்தப்படுவது மற்றொரு குறிப்பிடத்தக்க அச்சுறுத்தலாக உள்ளது.
# இந்திரா காந்தி படகுப் போட்டி

**இந்திரா காந்தி படகுப் போட்டி** (*Indira Gandhi Boat Race*) ஒவ்வோர் ஆண்டும் இந்தியாவின் கேரள மாநிலத்தில் நடைபெறுகிறது. திசம்பர் மாதக் கடைசி வாரத்தில் கொச்சி நகரின் உப்பங்கழியில் நீர் விளையாட்டாகவும் திருவிழாவாகவும் இது நடைபெறும். இது கேரளா முழுவதும் பிரபலமானது மற்றும் நேரு கோப்பை படகுப் போட்டி, சம்பக்குளம் மூலம் படகுப் போட்டி, ஆரண்முலா உத்திரட்டி வல்லம்களி, பிப்பப்பட் ஜலோத்ஸவம் மற்றும் குமரகம் படகுப் போட்டி போன்ற பல்வேறு படகுப் போட்டிகள் போன்று பிரபலமானது.  
இந்தியாவின் மறைந்த பிரதமர் இந்திரா காந்தியின் நினைவாக இந்தப் பந்தயம் தொடங்கப்பட்டது. இந்தப் பந்தயத்தை மிகவும் தனித்துவமாக்குவது போட்டியாளர்களின் விளையாட்டு உணர்வு. ஏறக்குறைய 150 பேர், ஒவ்வொருவரும் வெவ்வேறு கிராமத்தைப் பிரதிநிதித்துவப்படுத்தி, விளையாட்டின் போது கடுமையான விதிகளைப் பின்பற்றுவதாக உறுதியளித்துப் பங்கேற்கின்றனர். பயிற்சி அமர்வுகள் மற்றும் திருவிழா நாட்களில் அவர்களுக்கு உணவு உள்ளிட்ட வசதியினை கிராமவாசிகள் அல்லது வசதி படைத்தவர்களின் பொறுப்பாகும். இவர்கள் பெரும்பாலும் போட்டியின் முழு செலவையும் ஏற்றுக்கொள்வார்கள். இந்திரா காந்தி படகுப் போட்டிக்கான ஏற்பாடுகள் பல வாரங்களுக்கு முன்பே தொடங்குகின்றன.  
படகுப் போட்டியில் பங்கேற்பவர்களை உற்சாகப்படுத்த ஆயிரக்கணக்கான மக்கள் நீர்நிலைகளில் குவிகின்றனர். கேரளாவில் நடத்தப்படும் பெரும்பாலான பந்தயங்கள் அவை எவ்வாறு தோன்றின என்பதற்குப் பின்னால் சுவாரஸ்யமான புராணக்கதைகள் உள்ளன. பாம்பு படகுகள் தண்ணீர் வழியாகச் செல்ல மத்தி எண்ணெய் தடவப்படுகிறது. வழக்கமாக, ஒரு பாம்புப் படகில் நான்கு தலைக்கட்டு வீரர்கள், 25 பாடகர்கள் மற்றும் 100 முதல் 125 துடுப்பு வீரர்கள் இருப்பார்கள். வஞ்சிப்பாட்டு அல்லது படகோட்டியின் பாடலின் வேகமான தாளத்திற்கு இசைவாகப் படகினைச் செலுத்துவார்கள்.
# சிறீ பிரவரசேனன்

**சிறீபிரவரசேனன்** (*Sri Pravarasena*) (ஆட்சிக் காலம் பொ.ச.530-590), காஷ்மீரின் வரலாற்றைக் கூறும் இராஜதரங்கிணியின் ஆட்சிப் பட்டியல்களின் அடிப்படையில் **இரண்டாம் பிரவரசேனன்** எனவும் அறியப்படும் இவர்,
வடமேற்கு இந்தியாவின் காந்தாரதேசம், காஷ்மீர் ஆகிய பகுதிகளில் 6-ஆம் நூற்றாண்டில் ஆட்சி செய்த அல்கான் ஹூன வம்சத்தின் ஹூன அரசன் ஆவார். இவரது ஆட்சியானது பொ.ச.530-ஆம் ஆண்டிலிருந்து சுமார் 60 ஆண்டுகள் நீடித்தது.  
கல்கணரின் 12-ஆம் நூற்றாண்டின் உரையான இராஜதரங்கிணியின் படி, இரண்டாம் பிரவரசேனன் என்ற அரசன் பிரவரபுரம் (பிரவரசேன-புரம் என்றும் அழைக்கப்படுகிறது) என்ற புதிய தலைநகரை நிறுவினான். நிலப்பரப்பு விவரங்களின் அடிப்படையில், பிரவரபுரம் நவீன நகரமான சிறீநகரைப் போலவே தோன்றுகிறது. பிரித்தானிய தொல்பொருள் ஆராய்ச்சியாளரான ஆரல் இசுடெயின் இந்த அரசரை 6-ஆம் நூற்றாண்டைச் சேர்ந்தவராகக் குறிப்பிடுகிறார். "பிரவரேசம்" என்ற பெயரில் ஒரு கோவிலையும் கட்டினார்.  
பிரவரசேனனுக்குப் பின் சிவ பக்தரான கோகர்ணன் என்ற மன்னன் ஆட்சிக்கு வந்தான். பின்னர் அவனது மகனான நரேந்திராதித்ய கிங்கிலன் ஆட்சிக்கு வந்தான். நரேந்திராதித்யாவின் மகன் யுதிஷ்டிரன், அல்கன் ஹூனர்களில் கடைசியாக அறியப்பட்ட ஆட்சியாளராவான்.
# விந்தியசேனன்

**விந்தியசேனன்** (*Vindhyasena*) (ஆட்சிக் காலம் சுமார்355–400 பொ.ச. ), **இரண்டாம் விந்தியசக்தி** என்றும் அழைக்கப்படும் இவர், வாகடகா வாகாடக வம்சத்தின் வத்சகுல்ம கிளையின் ஆட்சியாளர் ஆவார். இவர் முதலாம் சர்வசேனனின் மகனும் வாரிசுமாவார்.
# விந்தியசேனன்

## வரலாறு

விந்தியசேனன் தனது முப்பத்தி ஏழாவது ஆட்சியாண்டில் தனது தலைநகரான வதசகுல்மாவில் இருந்து ஒரு சாசனத்தை வெளியிட்டதால், நீண்ட காலம் ஆட்சி செய்ததாகத் தெரிகிறது. சாசனம் நந்திகட்டா என்ற பகுதியில் உள்ள ஒரு கிராமத்தின் மானியத்தைப் பதிவுசெய்கிறது. இது நாந்தேடுடன் அடையாளப்படுத்தப்பட்டுள்ளது. அஜந்தாவில் உள்ள ஒரு கல்வெட்டு, பிற்கால கதம்பர் வம்ச மன்னரான அரிசேனனின் காலத்திலிருந்து, வடக்கு கருநாடகாவில் இருந்த குந்தள ஆட்சியாளர்களுக்கு எதிராக விந்தியசேனனின் வெற்றியைப் பதிவுசெய்கிறது. பெராரின் ( விதர்பா ) தெற்குப் பகுதி, நாசிக், அகமது நகர், புனே, சாத்தாரா போன்ற மாவட்டங்களையும், மராத்வாடா பகுதிகளையும் உள்ளடக்கிய ஒரு பரந்த அரசை விந்தியசேனன் ஆட்சி செய்தார். விந்தியசேனன் குந்தள நாட்டைக் கைப்பற்ற, பிருதிவிசேனன் இவருக்குப் பொருள் உதவி வழங்கியிருக்கலாம். இவரது மரணத்திற்குப் பிறகு, இவரது மகன் இரண்டாம் பிரவரசேனன் ஆட்சிக்கு வந்தான்.
# என்ரிக் டாம்

**கார்ல் பீட்டர் என்ரிக் டாம்** (Carl Peter Henrik Dam) , (21 பிப்ரவரி 1895 - 17 ஏப்ரல் 1976) ஒரு டேனிஷ் உயிர்வேதியியலாளர் மற்றும் உடலியங்கியல் நிபுணர் ஆவார்.  
உயிர்ச்சத்து கே மற்றும் மனித உடலியங்கியலில் அதன் பங்கைக் கண்டுபிடிப்பதில் எட்வர்ட் டோசியுடன் இணைந்து பணியாற்றியதற்காக அவருக்கு 1943 ஆம் ஆண்டில் மருத்துவத்துக்கான நோபல் பரிசு வழங்கப்பட்டது. டாமின் முக்கியப் பரிசோதனையானது கோழிகளுக்கு கொலஸ்ட்ரால் இல்லாத உணவை உண்ணக் கொடுப்பதை உள்ளடக்கியது. ஒன்டாரியோ விவசாயக் கல்லூரியில் (OAC) விஞ்ஞானிகளால் அறிவிக்கப்பட்ட சோதனைகளை அவர் ஆரம்பத்தில் மீண்டும் செய்தார். மெக்ஃபார்லேன், கிரகாம் மற்றும் இரிச்சர்டுசன், OAC இல் கோழிக்குஞ்சு தீவன திட்டத்தில் பணிபுரிந்து, கோழித்தீவனத்தில் இருந்து அனைத்து கொழுப்பையும் அகற்ற குளோரோஃபார்மை பயன்படுத்தினார்கள். கொழுப்பைக் குறைத்த தீவனத்தை மட்டுமே உணவாகக் கொண்ட கோழிக்குஞ்சுகள் இரத்த இழப்பு ஏற்பட்டதை அவர்கள் கவனித்தனர். சுத்திகரிக்கப்பட்ட கொலஸ்ட்ராலை உணவில் சேர்ப்பதன் மூலம் இந்தக் குறைபாடுகளை மீட்டெடுக்க முடியாது என்று டாம் கண்டறிந்தார். கொலஸ்ட்ராலுடன் சேர்ந்து, உணவில் இருந்து இரண்டாவது சேர்மம் ஒன்று பிரித்தெடுக்கப்பட்டதாக அவருக்குத் தோன்றியது, மேலும் இந்தச் சேர்மமே இரத்த உறைதலுக்குத் தேவையான உயிர்ச்சத்துச் சேர்மம் என்று அழைக்கப்படுகிறது. புதிய வைட்டமின் K என்ற எழுத்தைப் பெற்றது, ஏனெனில் ஆரம்பநிலையில் இக்கண்டுபிடிப்பு ஒரு செருமானிய இதழில் தெரிவிக்கப்பட்டது. அதில் இச்சேர்மம் *கோயாகுலேஷன்* வைட்டமின் எனக் குறிப்பிடப்பட்டது.  
இவர் 1920 ஆம் ஆண்டில் *கோபன்ஹேகன் பல்தொழில்நுட்ப நிறுவனத்தில்* (தற்போது டென்மார்க்கின் தொழில்நுட்ப பல்கலைக்கழகம் ) வேதியியலில் இளங்கலைப் பட்டம் பெற்றார், மேலும் வேளாண்மை மற்றும் கால்நடை மருத்துவப் பள்ளியில் வேதியியலில் உதவி பயிற்றுவிப்பாளராக நியமிக்கப்பட்டார். 1923 வாக்கில் அவர் கோபன்ஹேகன் பல்கலைக்கழகத்தின் உடலியல் ஆய்வகத்தில் உயிர் வேதியியலில் பயிற்றுவிப்பாளராகப் பதவியைப் பெற்றார். அவர் 1925 ஆம் ஆண்டில் ஃபிரிட்ஸ் ப்ரெக்லின் கீழ் கிராஸ் பல்கலைக்கழகத்தில் நுண்ணுயிரியலைப் பயின்றார். அதன் பின் கோபன்ஹேகன் பல்கலைக்கழகத்திற்குத் திரும்பினார். அங்கு இவர் 1928 ஆம் ஆண்டில் உயிர்வேதியியல் நிறுவனத்தில் உதவிப் பேராசிரியராகவும், 1929 ஆம் ஆண்டில் உதவிப் பேராசிரியராகவும் நியமிக்கப்பட்டார். கோபன்ஹேகன் பல்கலைக்கழகத்தில் பேராசிரியராக இருந்த காலத்தில் இவர் வெளிநாட்டில் சிறிது காலம் பணிபுரிந்தார், மேலும் 1934 இல் *ஸ்டெரினெர்னஸ் பயாலஜிஸ்கே பெடிட்னிங்* (ஸ்டெரின்களின் உயிரியல் முக்கியத்துவம் குறித்த சில ஆய்வுகள்) குறித்து நோக்லே அண்டர்சோகெல்சர் என்ற தலைப்பில் ஒரு ஆய்வறிக்கையை கோபன்ஹேகன் பல்கலைக்கழகத்தில் சமர்ப்பித்து, உயிர்வேதியியலில் முனைவர் பட்டம் பெற்றார்.  
1942 மற்றும் 1945 ஆம் ஆண்டுகளுக்கு இடையில் டாம் ரோசெஸ்டர் பல்கலைக்கழகத்தில் மூத்த ஆராய்ச்சிக் கூட்டாளியாக இருந்தார்; இந்த காலகட்டத்தில்தான் அவருக்கு 1943 ஆம் ஆண்டு உடலியங்கியல் அல்லது மருத்துவத்திற்கான நோபல் பரிசு வழங்கப்பட்டது. 1951 ஆம் ஆண்டில், முதல் லிண்டாவ் நோபல் பரிசு பெற்றோருக்கான கூட்டத்தில் கலந்து கொண்ட ஏழு நோபல் பரிசு பெற்றவர்களில் இவரும் ஒருவர்.
# கேரள கடற்கரைகள்

ஆசியாவிலேயே மிக நீளமான வாகனம் செலுத்தக்கூடிய கடற்கரை ]]
நகரில் உள்ள கோவளம் கடற்கரை]]
கோட்டை கடற்கரை]]
**கேரள** **கடற்கரைகள்** (*Beaches in Kerala*) என்பது இந்திய மாநிலமான **கேரளாவில்** உள்ள 550 கி. மீ. அரபிக் கடல் கடற்கரையில் பரவியுள்ள இடங்களாகும். கேரளா இந்தியத் துணைக்கண்டத்தின் தென்மேற்கு மூலையை ஆக்கிரமித்துள்ள ஒரு கடற்கரை மாநிலமாகும். கடற்கரையின் நிலப்பரப்பு தனித்துவமானது மற்றும் வடக்கிலிருந்து தெற்கே செல்லும்போது திடீரென மாறுகிறது. கேரளாவின் வடக்குப் பகுதிகளில், பேக்கல், தலச்சேரி மற்றும் கண்ணூர் போன்ற இடங்களில், கடற்கரைகளின் விளிம்பிலிருந்து கடற்கரைக்கு மேலே தலைப்பகுதிகள் உயர்வாகக் காணப்படும். போர்த்துகீசியர்கள், இடச்சுக்காரர்கள் மற்றும் இங்கிலாந்து நாட்டினர் - காலனித்துவ சக்திகளால் கட்டப்பட்ட கோட்டைகளால் மலைப்பகுதிகள் உள்ளன. இப்பகுதியினைச் சுற்றியுள்ள இயற்கைக் காட்சி மயக்கம் தருவனவாக உள்ளது. ஒரு காலத்தில் மலபார் கடற்கரையின் மையமாக இருந்த கோழிக்கோட்டிலிருந்து பாறைகள் நிறைந்த நிலப்பரப்புகளுடன் தட்டையான நிலங்களாக மாறுகிறது. அதிக எண்ணிக்கையிலான தென்னை மரம் அடர்ந்த தோப்புகள் கடற்கரையோரத்திலிருந்து வரிசையாக உள்பகுதிகள் வரை நீண்டுள்ளன.
# கேரள கடற்கரைகள்

## சுற்றுலா

கடற்கரை]]  
சாலியத்தில் உள்ள இயற்கை துறைமுகம்]]
கேரளாவின் நீண்ட கடற்கரையானது மாநிலத்தின் கலாச்சாரம், வாழ்க்கை மற்றும் பாரம்பரியங்களுடன் பிரிக்கமுடியாத வகையில் பின்னிப்பிணைந்துள்ளது. ஆரம்பக்கால கடற்படையினர் மற்றும் வணிகர்களின் நினைவுகள் கேரளக் கடற்கரையில் புதைந்து காணப்படுகின்றன. பல்வேறு வகையான மற்றும் பாணிகளின் படகுகள் காணப்படுகின்றன. கேரளாவின் கடற்கரைகள், அல்லது கோவளம் இன்னும் குறிப்பாக, அறுபதுகளில் தனி மனித சுற்றுலாவினர் மற்றும் சூரிய குளியல் விரும்புவார்களால் நிரம்பிவழிந்தது. எழுபதுகளில் கிப்பிகளின் கூட்டம் தொடர்ந்தது. இது சாதாரண மீன்பிடி கிராமத்தைப் பரபரப்பான சுற்றுலாத் தலமாக மாற்றத் தொடங்கியது. 2002ல், மாநிலத் தலைநகர் திருவனந்தபுரத்திலிருந்து 16 கி. மீ. தொலைவிலுள்ள கோவளத்தில் 66 உணவகங்கள் இருந்தன.  
1979ஆம் ஆண்டில் கேரளாவிற்கு வருகை தந்த 29,000 வெளிநாட்டுச் சுற்றுலாப் பயணிகளின் எண்ணிக்கை 2000ஆம் ஆண்டில் 225,000 ஆக உயர்ந்தது. மேலும் சுற்றுலாப் பயணிகளின் எண்ணிக்கை வேகமாக வளர்ந்து வருகிறது. 2006-ல் கேரளாவிற்கு வெளிநாட்டுச் சுற்றுலாப் பயணிகளின் வருகை 428,534 ஆக இருந்தது. இது முந்தைய ஆண்டை விட 23.68% அதிகமாகும். உள்நாட்டுச் சுற்றுலாப் பயணிகளின் வருகை 6,271,724 ஆக இருந்தது. இது முந்தைய ஆண்டை விட 5.47% அதிகமாகும். கேரள சுற்றுலாவின் முக்கியமானது: ஆயுர்வேதம், கடற்கரைகள், (உப்பங்கழி) கால்வாய்கள்.  
உள்நாட்டுச் சுற்றுலாப் பயணிகளின் விவரங்கள் முழுமையாகக் கிடைக்கவில்லை என்றாலும், குசராத்து மற்றும் மகாராஷ்ட்டிராவிலிருந்து உள்நாட்டுச் சுற்றுலாப் பயணிகள் அதிகளவில் வருகின்றனர். இவை இரண்டும் இந்தியாவின் மேற்குக் கடற்கரையில் அமைந்துள்ள மாநிலங்களாகும். மேலும் பன்னாட்டுச் சுற்றுலாப் பயணிகள் பெரும்பாலும் ஐரோப்பாவிலிருந்து வருகின்றனர். வெளிநாட்டுச் சுற்றுலாப் பயணிகளின் விருப்பமான இடமாகக் கடற்கரைகள் உள்ளன.  
வடக்கு அட்சரேகை 8°18' மற்றும் 12°48' க்கு இடையில் கேரள கடற்கரைகள் அமைந்துள்ளன. கேரளா ஈரப்பதமான பூமத்திய ரேகை வெப்ப மண்டலங்களுக்குள் உள்ளது. கடலோர தாழ் நிலங்களில் சராசரி ஆண்டு வெப்பநிலை 25.0 முதல் 27.5 °C வரை இருக்கும். வருடத்திற்கு 120-140 மழை நாட்களுடன், கேரளாவும் தென்மேற்கு கோடை பருவமழையின் பருவகால கனமழையால் பாதிக்கப்படுகிறது.
# கேரள கடற்கரைகள்

## சுனாமி

இந்தியத் தீபகற்பத்தைச் சுற்றி வளைத்த சுனாமி அலைகள், மேற்கு கடற்கரையில் கேரளாவை 26 திசம்பர் 2004 அன்று பிற்பகலில் தாக்கியது. அண்டை நாடான தமிழகத்தில் சுனாமி மரணம் 7,923 ஆக இருந்த நிலையில் கேரளாவில் 170 பேர் உயிரிழந்துள்ளனர். இருப்பினும், சுற்றிலும் பீதி நிலவியது. திருவனந்தபுரம் பகுதியில் மட்டும் கடலோர கிராமங்களிலிருந்து சுமார் 100,000 பேர் மாவட்ட நிர்வாகத்தால் வெளியேற்றப்பட்டு 57 நிவாரண முகாம்களில் தங்கவைக்கப்பட்டனர்.
# கேரள கடற்கரைகள்

## அணிகலன்

கழிமுகக் கடற்கரை]]
கடல் மற்றும் சூரியக் குளியலின் அல்லது அலை மோதலைப் பார்ப்பது கடற்கரைகளின் ஈர்ப்பாக உள்ளதைத் தாண்டி பல நம்பிக்கைகள் கடற்கரையினைச் சார்ந்துள்ளது. திருவனந்தபுரம் மாவட்ட தலைநகரிலிருந்து 40 கி. மி. தொலைவில் வர்கலா என்ற இடத்தில் உள்ள பாபநாசம் கடற்கரையில் பாவங்களைப் போக்க நீராடும் நம்பிக்கை உள்ளது. சுமார் 2,000 ஆண்டுகள் பழமையான ஜனார்த்தன கோவிலிலிருந்து அர்ச்சகர்கள் சடங்குகள் செய்து விசுவாசிகளுக்கு உதவுகின்றனர். கோவிலின் பிரதான மணி 17 ஆம் நூற்றாண்டில் பாய்மரக் கப்பலின் இடச்சு தலைவனால் வழங்கப்பட்டது. ஒப்பீட்டளவில் குறைந்த உணவகக் கட்டணம் மற்றும் மலிவான உணவு ஐரோப்பியச் சுற்றுலா திட்டங்கள் மற்றும் உள்நாட்டுச் சுற்றுலாப் பயணிகளைக் குறைந்த பயணச் செலவு போன்ற காரணங்களால் ஈர்க்கிறது.  
போர்த்துகீசிய ஆய்வாளர் வாஸ்கோடகாமா 1498ஆம் ஆண்டு மே 27ஆம் தேதி கோழிக்கோடு மாவட்டத்தில் உள்ள சிறிய கடலோர கிராமமான காப்பாட்டி (கப்பாட்) தரையிறங்கினார். இதன் மூலம் ஐரோப்பாவிலிருந்து இந்தியாவிற்குக் கடல் வழி திறக்கப்பட்டது. கடற்கரையில் உள்ள தகடு இவரது வருகையை நினைவுபடுத்துகிறது. கோழிக்கோட்டிற்கு முன்பு மார்க்கோ போலோ (1254-1324) மற்றும் இபின் பட்டுடா (1304-1368 அல்லது 1377) ஆகியோர் வருகை தந்துள்ளனர்.  
கண்ணூர் நகரத்திலிருந்து 2 கி. மீ. தொலைவில் பையாம்பலம் கடற்கரைக்கு அருகில் இந்துக்களின் மயானம் உள்ளது. ஏ. கே. கோபாலன், இ. கே. நாயனார் போன்ற பொதுவுடைமைக் கட்சித் தலைவர்களின் உடல் இங்கு அடக்கம் செய்யப்பட்டுள்ளது.
# கேரள கடற்கரைகள்

## கேரளாவில் பிரபலமான கடற்கரைகள்

கேரளாவில் மிகவும் பிரபலமான சில கடற்கரைகள் கீழே குறிப்பிடப்பட்டுள்ளன.
கேரளாவின் இரண்டாவது நீளமான கடற்கரையாகும்]]
தெக்கும்பாகம்-கப்பில் கடற்கரையில் பெரும் கூட்டம்]]
நடால் கோல்டன் பீச்]]  
- ஆலப்புழா கடற்கரை
- பேக்கல்
- பொன்னானி
- தானூர்
- கடலுண்டி
- சாவக்காடு கடற்கரை
- செராய் கடற்கரை
- காப்பாடு
- கோழிக்கோடு கடற்கரை
- காப்பாடு
- கொல்லம் கடற்கரை
- கோவளம்
- மாராரி கடற்கரை
- மீன்குன்னு கடற்கரை
- முனக்கல் கடற்கரை
- முண்டக்கல் கடற்கரை
- முழப்பிலங்காடு கடற்கரை
- தெக்கும்பாகம்-கப்பில் கடற்கரை
- பையம்பலம் கடற்கரை
- சங்குமுகம் கடற்கரை
- சினேகதீரம் கடற்கரை
- திருமுல்லவரம் கடற்கரை
- வர்கலா கடற்கரை
- சோமதீரம் கடற்கரை
- கண்ணூர் கடற்கரை
- பய்யோலி கடற்கரை
# கேரள கடற்கரைகள்

## வளர்ச்சி

2006-ல் சுற்றுலா மூலம் கிடைத்த மொத்த வருவாய் ரூ. 912.6 பில்லியன் ஆகும். இதனால் சுற்றுலாத்துறை அதிக செலவு செய்ய அரசை ஊக்கப்படுத்தியுள்ளது. கேரளாவின் கடற்கரைகள் அழகாகத் தோற்றமளித்து தயாராக உள்ளன. கேரள சுற்றுலாத்துறை கோவளம், ஆலப்புழா, நாட்டிகை, செராய், முழப்பிலங்காடு, பேக்கல் மற்றும் காப்பாடு உள்ளிட்ட 22 கடற்கரைகளை மேம்படுத்த ரூபாய் 1,000 மில்லியன் செலவில் திட்டம் ஒன்றை வகுத்துள்ளது. கடற்கரை பாதுகாப்பு மற்றும் மேம்பாட்டுப் பணிகள் 2008 ஆண்டு இறுதியில் முடிக்கப்பட்டது.
# இந்திரா காந்தி நினைவு துலிப் தோட்டம்

**இந்திரா காந்தி நினைவு துலிப் தோட்டம்** (*Indira Gandhi Memorial Tulip Garden”)(**மாதிரி மலர் வளர்ப்பு மையம்**) என்பதுஇந்தியாவின் சம்மு மற்றும் காஷ்மீர் மாநிலம் ஸ்ரீநகரில் உள்ள ஒரு துலிப் தோட்டம் ஆகும். இது ஆசியாவின் மிகப்பெரிய துலிப் தோட்டமாகும். இத்தோட்டம் சுமார் 30 பரப்பளவில் அமைந்துள்ளது. இது தால் ஏரியின் பார்வையில் ஜபர்வான் மலைத்தொடரின் அடிவாரத்தில் அமைந்துள்ளது. காஷ்மீர் பள்ளத்தாக்கில் மலர் வளர்ப்பு மற்றும் சுற்றுலாவை மேம்படுத்தும் நோக்கத்துடன் 2007ஆம் ஆண்டு இந்த தோட்டம் திறக்கப்பட்டது. இது முன்பு சிராஜ் பாக் என்று அழைக்கப்பட்டது. சுமார் 1.5 மில்லியன் துலிப் பூக்கள், பல வண்ணங்களில், ஆம்ஸ்டர்டாமிலிருந்து கியூகென்ஹாஃப் துலிப் தோட்டத்திற்குக் கொண்டு வரப்பட்டன. ஆலந்திலிருந்து கொண்டு வரப்பட்ட *டாபோடிலசு*, *ஹைசின்த்* மற்றும் *ரான்குலசு'' உட்பட 46 வகையான பூக்கள் உள்ளன. துலிப் தோட்டத்தில் சுமார் 65 வகையான துலிப் மலர்கள் உள்ளன.  
ஏழு அடுக்குகளைக் கொண்ட பாணியில் ஒரு சாய்வான தரையில் தோட்டம் அமைக்கப்பட்டுள்ளது. துலிப் மலர்கள் தவிர, பல வகையான பதுமராகம், டாபோடில்சு மற்றும் ரான்குலசு ஆகியனவும் சேர்க்கப்பட்டுள்ளன.
# இந்திரா காந்தி நினைவு துலிப் தோட்டம்

## துலிப் திருவிழா

துலிப் திருவிழா என்பது ஜம்மு மற்றும் காஷ்மீர் அரசின் சுற்றுலா முயற்சிகளின் ஒரு பகுதியாக தோட்டத்தில் மலர்களின் அழகை வெளிப்படுத்துவதை நோக்கமாகக் கொண்ட வருடாந்திர கொண்டாட்டமாகும். இது காஷ்மீர் பள்ளத்தாக்கில் வசந்த காலத்தின் தொடக்கத்தில் ஏற்பாடு செய்யப்படுகிறது. இலவச அருகலை பிணைய வசதி, நீரூற்றுகள், கழிவறைகள் (மாற்று-திறனுள்ள நபர்களுக்குத் தனி) மற்றும் குடிநீர் நிலையங்கள் போன்ற வசதிகளுடன் இத்திருவிழா நடைபெறுகிறது.  
பார்வையாளர்கள் இங்கு நினைவுப் பொருட்களை வாங்க முடியும். தோட்டப் பகுதிக்கு வெளியில் காஷ்மீரின் உணவுகளைச் சுவைக்க முடியும். காஷ்மீரின் உணவு வகைகள் மற்றும் கைவினைப் பொருட்களைக் காட்சிப்படுத்தும் அலங்கரிக்கப்பட்ட நிலையங்களும் மற்றும் விற்பனை மையங்களும் இங்கு அமைந்துள்ளன.
# நாண்கட்டி

**நாண்கட்டி** (ஆங்கிலம்: Chordoma) என்பது முதுகுநாணின் உயிரணு எச்சங்களிலிருந்து மெதுவாக வளரும் ஒரு அரிய புத்திழையம் ஆகும். இது பெரும்பாலும் வால் எலும்புக்கு அருகில் (இடுப்புத்தண்டு நாண்கட்டி என்று அழைக்கப்படுகிறது) அல்லது முதுகெலும்பு மண்டை ஓட்டை சந்திக்கும் இடத்தில் (குழிச்சரிவு நாண்கட்டி என்று அழைக்கப்படுகிறது) காணப்படுகிறது. நாண்கட்டியை முதுகுநாண் ஊன்கட்டி என்றும் அழைப்பர். பிறப்பதற்கு முன் முதுகெலும்பின் வளர்ச்சியில் முக்கியமானதாக இருந்த எஞ்சியிருக்கும் உயிரணுக்களில் இருந்து நாண்கட்டிகள் உருவாகின்றன. இந்த உயி்ரணுக்கள், முதுகுநாண் அணுக்கள் என்று அழைக்கப்படுகின்றன. முதுகுநாண் அணுக்கள், பிறப்புக்குப் பிறகு மறையாமல் இருந்துவிட்டால், அவை நாண்கட்டிகளாக மாறும்.  
நாண்கட்டிகள் எந்த வயதிலும் ஒருவருக்கு ஏற்படலாம் ஆனால் பொதுவாக பெரியவர்களில் (30-70 வயது) காணப்படுகிறது. தலை பகுதியில் பொதுவாக 20-40 வயதுடைய நோயாளிகளுக்கு ஏற்படுகின்றன, அதேசமயம் இடுப்பு பகுதியில் பொதுவாக சற்று வயதானவர்களில் காணப்படுகின்றன (உச்சம் 50 வயது 10).
# நாண்கட்டி

## வகைகள்

உலக சுகாதார அமைப்பின் மென்மையான திசு மற்றும் எலும்புக் கட்டிகளின் வகைப்பாட்டின்படி, நாண்கட்டிகள் மூன்று வகைகளாக பிரிக்கப்பட்டுள்ளது. இந்த வகைப்பாடு கட்டியின் உயிரணுக்கள் மற்றும் திசுக்களின் தோற்றம், பண்புகளை அடிப்படையாகக் கொண்டவை.  
1. **மரபுசார் நாண்கட்டி** என்பது சோர்டோமாவின் மிகவும் பொதுவான வடிவமாகும். இது ஒரு தனித்துவமான உயிரணுக்களால் ஆனது, அதன் தோற்றம் "குமிழி" என்று விவரிக்கப்படுகிறது. பிராச்சியூரி புரதத்தின் வெளிப்பாடு இவ்வகை நாண்கட்டியின் தனிச்சிறப்பாகும் மேலும் குருத்தெலும்புகட்டி போன்ற பிற கட்டிகளிலிருந்து மரபுசார் நாண்கட்டியை வேறுபடுத்தி காட்ட உதவுகிறது.  
2. **மறுமாற்றமடைந்த நாண்கட்டி** பொதுவாக 5 சதவிகிதம் அல்லது அதற்கும் குறைவான நோயாளிகளில், பிரித்தெடுக்கப்பட்ட நாண்கட்டி வகையாகும். இது மிகவும் அரிதானது. இவ்வகை பிராச்சியூரியை வெளிப்படுத்தும் வழக்கமான நாண்கட்டி அணுக்கள் மற்றும் உயர் தர இசைப்பிரியா புற்றுநோயையும் பிராச்சியூரியை வெளிப்படுத்தாத செல்கள் ஆகியவற்றின் கலவையாக தோன்றுகிறது. இது மிகவும் தீவிரமானது, பொதுவாக வேகமாக வளரும், மரபுசார் நாண்கட்டியை விட பிற உறுப்புகளுக்கு பரவ அதிக வாய்ப்பு உள்ளது.  
3. **மோசமாக** **வேறுபடுத்தப்பட்ட நாண்கட்டி** உலக சுகாதார அமைப்பின் வகைப்பாடுகளின் மிக சமீபத்திய பதிப்பில் *மோசமாக வேறுபடுத்தப்பட்ட நாண்கட்டி* முதல் முறையாக அதிகாரப்பூர்வமாக அங்கீகரிக்கப்பட்டது. SMARCB1, அல்லது INI1 எனப்படும் மரபணுவை நீக்குவது மோசமாக வேறுபடுத்தப்பட்ட நாண்கட்டியின் வரையறுக்கும் பண்பு. இது இளைய நோயாளிகளுக்கும் மண்டை ஓட்டின் அடிப்பகுதி மற்றும் கர்ப்பப்பை வாய் கட்டிகள் உள்ளவர்களுக்கும் மிகவும் பொதுவானது. இந்த வகை மிகவும் அரிதானது, வழக்கமாக மரபுசார் நாண்கட்டியை விட மிகவும் தீவிரமான மற்றும் வேகமாக வளரும், மேலும் வெவ்வேறு சிகிச்சை விருப்பங்களைக் கொண்டிருக்கலாம்.
# நாண்கட்டி

## மரபணுவியல்

ஒரு சிறிய எண்ணிக்கையிலான குடும்பங்களில் பல உறவினர்கள் நாண்கட்டியால் பாதிக்கப்பட்டுள்ளனர். இவற்றுள் நான்கு குடும்பங்களில், ப்ராச்சியூரி மரபணுவின் பிரதியெடுப்பு, நாண்கட்டியை ஏற்படுத்துவதற்கு காரணமாக இருப்பது கண்டறியப்பட்டது.
# நாண்கட்டி

## நோய் கண்டறிதல்

வரியோட்டவழிக் கணித்த குறுக்குவெட்டு வரைவி (CT) மற்றும் காந்த அதிர்வு அலை வரைவு (MRI) ஆகிய கருவிகளால் வரையப்பட்டு கட்டிகள் காண்பிக்கப்படுகின்றன. நாண்கட்டிகளைக் கண்டறியவும் மற்ற வகை கட்டிகளிலிருந்து வேறுபடுத்தவும் இழைய ஆய்வு செய்யப்படும். எடுக்கப்பட்ட இழையம் நுண்ணோக்கியின் கீழ் பரிசோதிக்கப்படுகிறது,  
CT மற்றும் MRI வரைவுகள், சிகிச்சைக்கான உத்திகளை உருவாக்க பயன்படுத்தப்படுகின்றன.
# நாண்கட்டி

## வைத்தியம் மற்றும் கட்டுப்படுத்தல்

பெரும்பாலான பிணியாளர்களில், கதிர்வீச்சு சிகிச்சையின் மூலமாகவும், முழுமையான அறுவைசிகிச்சை நீக்கம் மூலமாகவும் நீண்ட கால கட்டுப்பாட்டின் சிறந்த வாய்ப்பை வழங்குகிறது. கட்டியை முழுமையாக பிரித்தெடுக்க முடியாமல் போனால், நோயைக் கட்டுப்படுத்துவதை மிகவும் கடினமாகிறது.  
நாண்கட்டி சிகிச்சைக்கு தற்போது அங்கீகரிக்கப்பட்ட மருந்துகள் எதுவும் இல்லை. ஆனால் சில மருந்துகள், நோயை ஓரளவு கட்டுப்படுத்த உதவுவதாக கண்டறியப்பட்டது.
# நாண்கட்டி

## குமுகம்

நாண்கட்டி நோயைக் கண்டறிதல் மற்றும் சிகிச்சையளிப்பதற்கான வல்லுநர் பரிந்துரைகள் *(Expert Recommendations for the Diagnosis and Treatment of Chordoma)* என்பது நாண்கட்டி அறக்கட்டளையால் தயாரிக்கப்பட்ட ஒரு கையேடு ஆகும். இது நாண்கட்டி நோயாளிகளைக் கவனிப்பதில் சிறப்பு பெற்ற 40 க்கும் மேற்பட்ட முன்னணி மருத்துவர்களின் குழுவால் உருவாக்கப்பட்ட பரிந்துரைகளை சுருக்கமாகக் கூறுகிறது. இது ஆங்கிலம், சீனம், இத்தாலியம், இடச்சு மற்றும் எசுப்பானியம் மொழிகளில் மின்னணு முறையில் கிடைக்கிறது மற்றும் தாள்படிகள் ஆங்கிலம் மற்றும் எசுப்பானிய மொழிகளில் கிடைக்கின்றன.
# நாண்கட்டி

## குறிப்பிடத்தக்க பிணியாளர்கள்

தே.கா.கூ. வீரர் கிரேக் ஹெய்வர்ட் 1998 ஆம் ஆண்டில் நாண்கட்டிக்கு மருத்துவம் பெற்றார். ஆரம்பத்தில் கட்டி வெற்றிகரமாக அகற்றப்பட்டதாகக் கருதப்பட்ட நிலையில், 2005 இல் கட்டி மீண்டும் வந்து, மே 2006 இல் ஹெய்வர்டின் மரணத்தை ஏற்படுத்தியது.  
தொழில்முறை பனிச்சறுக்கு வீரர் ரே அண்டர்ஹில், நாண்கட்டியால் பாதிக்கப்பட்டார். இரண்டு ஆண்டுகள் அந்நோயை எதிர்த்துப் போராடினார். ஆகஸ்ட் 2008 இல் நோயால் உயிரிழந்தார்.  
சலோன் இதழின் நன்கு அறியப்படும் ஆலோசனைக் கட்டுரையாளரான, கேரி டென்னிஸ், நவம்பர் 19, 2009 இல், தனக்கு நாண்கட்டி கண்டறியப்பட்டதாக அறிவித்தார்.  
முன்னாள் எசுப்பானிய கால்பந்து வீரர் ஜோஸ் என்ரிக்குக்கு மே 2018ல் நாண்கட்டி இருப்பதாக கண்டறியப்பட்டது. அந்த ஆண்டு ஜூன் மாதம் கட்டியை அகற்ற அறுவை சிகிச்சை செய்யப்பட்டது. 2019 ஆம் ஆண்டு ஏப்ரல் மாதம் தனக்கு கட்டி அனைத்தும் நீக்கப்பட்டதாக அறிவித்தார்.
# இந்திரா காந்தி குழந்தைகள் மருத்துவமனை

**இந்திரா காந்தி குழந்தைகள் மருத்துவமனை** (*Indira Gandhi Children's Hospital*) என்பது ஆப்கானித்தானின் காபூலில் அமைந்துள்ள குழந்தைகள் மருத்துவமனையாகும். இந்த மருத்துவமனை 150 படுக்கைகளைக் கொண்டுள்ளது. 2004ஆம் ஆண்டு முதல் பெருமூளை வாதம் மையம் செயல்பட்டு வருகிறது. இங்குச் செயல்படும் செயற்கை மூட்டு பொறுத்தும் மையத்தில் 1000 பேர் வரை ஜெய்ப்பூர் கால் மூலம் நிவாரணம் பெற்றுள்ளனர். இந்த மையம் இந்திய அரசாங்கத்தின் நிதி உதவியுடன் திறக்கப்பட்டுள்ளது.  
இந்த மருத்துவமனையில் பணிபுரியும் சில இந்திய மருத்துவர்கள் பிப்ரவரி 2010-ல் தலிபான்களால் நடத்தப்பட்ட காபூல் தாக்குதலில் இறந்தனர்.
# சலாமிஸ் விரிகுடா

**சலாமிஸ் விரிகுடா** (*Salamis Bay*, ) என்பது கிரேக்கத்தின் சலாமிஸ் தீவின் மேற்கு கடற்கரையில் உள்ள ஒரு விரிகுடா ஆகும். இது மேற்கில் சரோனிக் வளைகுடாவுடன் இணைகிறது. இதன் அதிகபட்ச நீளம் வடகிழக்கிலிருந்து மேற்கு நோக்கி தோராயமாக 9 கி.மீ. ஆகும். பெடிரிட்டி முனை இதன் தென்மேற்கு முனையையாகும். தீவின் முக்கிய நகரமான, சலாமினா, விரிகுடாவின் வடகிழக்கு முனையில் உள்ளது. ஐயாண்டியோ கிராமம் அதன் தெற்கு கடற்கரையில் உள்ளது.  
இந்த விரிகுடா செங்குத்தான மலைகளால் சூழப்பட்டுள்ளது.
# அலுமினியம் லாக்டேட்டு

**அலுமினியம் லாக்டேட்டு** (*Aluminium lactate*) Al(C<sub>3</sub>H<sub>5</sub>O<sub>3</sub>)<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும்.
# அலுமினியம் லாக்டேட்டு

## தயாரிப்பு

பேரியம் உப்புடன் அலுமினியம் சல்பேட்டைச் சேர்த்து வினைபுரியச் செய்து அலுமினியம் லாக்டேட்டை வீழ்படிவாக்கலாம்.
# அலுமினியம் லாக்டேட்டு

## இயற்பியல் பண்புகள்

1. அலுமினியம் லாக்டேட்டு வெண்மை நிறத்துடன் தூளாகக் காணப்படுகிறது.
1. தண்ணீரில் இது கரைகிறது.
# அலுமினியம் லாக்டேட்டு

## பயன்கள்

ஒரு நிறம் நிறுத்தியாக அலுமினியம் லாக்டேட்டு பயன்படுத்தப்படுகிறது.  
அழகு சாதனப் பொருட்கள் தயாரிப்பிலும் இது பயனாகிறது.  
அலுமினியம் அடிப்படையிலான கண்ணாடிகள் தயாரிப்பில் அலுமினியம் லாக்டேட்டு ஒரு முன்னோடிச் சேர்மமாகும்.
# விக்கிப்பீடியா:பங்களிப்பாளர் அறிமுகம்/சா அருணாசலம்

**சா. அருணாசலம்** திருப்பூர் மாவட்டம், காங்கேயத்தைச் சேர்ந்தவர். 2014 ஆம் ஆண்டு முதுகலை வணிக மேலாண்மை படித்த பின்னர் 2015 முதல் 2022 வரை தனியார் நிறுவனமொன்றில் பணியாற்றினார். 2022 ஆம் ஆண்டு ஆகத்து மாதத்திலிருந்து விவசாயம் சார்ந்த தொழிலில் ஈடுபட்டுள்ளார். 2015 ஆம் ஆண்டு முதல் விக்கிப்பீடியாவில் பங்களித்து வருகிறார். இவர் நபர்கள், தமிழ்த் திரைப்படங்கள் தொடர்பான கட்டுரைகளை விரிவாக்கியும், ஒரு சில கட்டுரைகளை உருவாக்கியும் வருகிறார். இதுவரை நூறுக்கும் மேற்பட்ட கட்டுரைகளை உருவாக்கியுள்ளார். பிறைசூடன், தீபன் சக்ரவர்த்தி, காளிதாசன், காமகோடியன், கல்லாப்பெட்டி சிங்காரம், அவினாசி மணி, குருவிக்கரம்பை சண்முகம், பெ. அமுதா, இலாவண்யா சுந்தரராமன், ச. கல்யாணசுந்தரம், மணிமாலா ஆகியவை இவரால் உருவாக்கப்பட்ட சில கட்டுரைகளாகும்.
# 2022 உக்ரைன் மீதான உருசியாவின் படையெடுப்பு

நகரத்தின் போர்க்கள நிலவரம்-காணொலி]]  
உருசியா அதன் தென்மேற்கில் உள்ள உக்ரைனின் மீது பெரிய அளவிலான படையெடுப்பை 2022 பிப்ரவரி 24 அன்று தொடங்கியது. இது 2014 இல் தொடங்கிய உருசிய-உக்ரைனியப் போரின் மிகப்பெரிய விரிவாக்கம் ஆகும். உருசியத் தலைவர் விளாதிமிர் பூட்டின், 1997-இற்குப் பின்னரான நேட்டோ விரிவாக்கம் பாதுகாப்பு அச்சுறுத்தலாக இருந்தது என்றும், உக்ரைன் நேட்டோ கூட்டணியில் சேர்வதை சட்டப்பூர்வமாகத் தடை செய்ய வேண்டும் என்றும் கோரினார். படையெடுப்பிற்கு முன்னதாக, 2021 இன் முற்பகுதி முதல் உருசிய இராணுவக் கட்டமைவு நெருக்கடி நீடித்து வந்தது. படையெடுப்பிற்கு சில நாட்களுக்கு முன்பு, உருசியா கிழக்கு உக்ரைனின் எல்லைகளுக்குள் தனியெத்சுக் மக்கள் குடியரசு, இலுகன்சுக் மக்கள் குடியரசு ஆகிய இரண்டு சுயமாகப் பிரகடனப்படுத்தப்பட்ட மாநிலங்களை அங்கீகரித்தது. 2022 பிப்ரவரி 21 அன்று, உருசியக் கூட்டரசின் ஆயுதப் படைகள் கிழக்கு உக்ரைனில் உள்ள தொன்பாசு பகுதிக்குள் நுழைந்தன. பிப்ரவரி 22 அன்று, உருசியாவின் கூட்டமைப்புப் பேரவை நாட்டிற்கு வெளியே இராணுவப் படைகளைப் பயன்படுத்த பூட்டினுக்கு ஒருமனதாக அங்கீகாரம் அளித்தது.  
பிப்ரவரி 24 அன்று கி.ஐ.நே 05:00 (ஒ.ச.நே+2) மணியளவில், பூட்டின் கிழக்கு உக்ரைனில் "சிறப்பு இராணுவ நடவடிக்கையை" அறிவித்தார்; சில நிமிடங்களுக்குப் பிறகு, உக்ரைன் தலைநகர் கீவ் உட்பட உக்ரைன் முழுவதும் உள்ள இடங்களில் ஏவுகணைத் தாக்குதல்கள் தொடங்கின. உக்ரைனிய எல்லைக் காவல் படை உருசியா, பெலருஸ் உடனான அதன் எல்லைப் பகுதிகள் தாக்கப்பட்டதாகக் கூறியது. இரண்டு மணி நேரம் கழித்து, உருசியத் தரைப்படை உக்ரைனுக்குள் நுழைந்தது. இத்தாக்குதலுக்குப் பதிலளிக்கும் முகமாக, உக்ரைனியத் தலைவர் வலோதிமிர் செலேன்சுக்கி இராணுவச் சட்டத்தை அறிவித்தார். உருசியாவுடனான தூதரகத் தொடர்புகளைத் துண்டித்து, பொதுமக்கள் அணிதிரட்டலை அறிவித்தார். இந்தப் படையெடுப்பு பரவலான பன்னாட்டுக் கண்டனத்தைப் பெற்றது, உருசியா மீது பொருளாதாரத் தடைகள் விதிக்கப்பட்டன.
# 2022 உக்ரைன் மீதான உருசியாவின் படையெடுப்பு

## போரின் உடனடி விளைவுகள்

- உக்ரைனில் 30 நாட்களுக்கு இராணுவச் சட்டம் நடைமுறைக்கு வந்தது.
- உலக அளவில் கச்சா எண்ணெய் விலை உயர்ந்தது
- உருசியா நாட்டின் பணத்தின் மதிப்பு 8% அளவில் வீழ்ச்சி கண்டது.
- மாஸ்கோ பங்குச் சந்தை வீழ்ச்சி கண்டது.
- உக்ரைன் நாட்டின் தலைநகரம் கீவ் மற்றும் வணிக நகரம் கார்கீவ் மற்றும் சுமி போன்ற நகரங்களில் உருசியப் படைகள் தரையிறங்கி தாக்குதல்கள் தொடுத்தது.
- உருசியாவுடனான அரசியல்ரீதியான உறவுகளை உக்ரைன் துண்டித்துக் கொண்டது.
- ஐரோப்பிய, கனடா மற்றும் ஐக்கிய அமெரிக்க நாடுகள் தங்கள் வான்வெளியில் ருசிய விமானங்கள் பறக்கத் தடை விதித்தது.
- அமெரிக்கா, கனடா மற்றும் ஐரோப்பிய ஒன்றியம் உருசியா மீது பொருளாதாரத் தடைகள் மற்றும் நிதி பரிமாற்றத் தடைகள் விதித்தது.
- உருசியா உடனான நேரடி மற்றும் மறைமுக வங்கி நிதிப்பரிவர்த்தனைகளை உலக வங்கி, பன்னாட்டு நிதி அமைப்பு, ஐரோப்பிய ஒன்றியம், ஐக்கிய அமெரிக்கா, ஐக்கிய இராச்சியம் ஆகியவைகள் நிறுத்திக் கொண்டது.
- வங்கி நிதிபரிவர்த்த்தனைகளுக்கு உதவும் விசாகார்டு, மாஸ்டர்கார்டு போன்ற நிறுவனங்கள் அதன் பயன்பாட்டை உருசியாவில் தடைசெய்தது.
# 2022 உக்ரைன் மீதான உருசியாவின் படையெடுப்பு

## கங்கா நடவடிக்கை

உக்ரைன் நாட்டில் படிக்கும் மற்றும் வேலை பார்க்கும் 23,000 இந்தியர்களை போலாந்து, உருமேனியா, அங்கேரி, சிலோவாக்கியா, மல்தோவா நாடுகளுக்கு அழைத்து வரப்பட்டனர். கங்கா நடவடிக்கை மூலம் 26 பிப்ரவரி 2022 முதல் 11 மார்ச் 2022 முடிய, அந்நாடுகளிலிருந்து இந்திய விமானப்படை விமானங்கள் மற்றும் தனியார் விமான நிறுவனங்கள் மூலம் இந்தியாவிற்கு அழைத்து வரப்பட்டனர்.
# 2022 உக்ரைன் மீதான உருசியாவின் படையெடுப்பு

## உருசியா ஆக்கிரமிப்பின் நூறு நாட்கள் முடிவில்

2024 அன்றுடன் உக்ரைன் மீதான உருசியாவின் ஆக்கிரமிப்பு போரின் 816வது நாள் முடிவில், உக்ரைன் நாட்டின் 18% நிலப்பரப்புகள் உருசியா இராணுவத்தால் ஆக்கிரமிப்பு செய்யப்பட்டது.
# 2022 உக்ரைன் மீதான உருசியாவின் படையெடுப்பு

## அகதிகளாக வெளியேறுதல்

உருசியாவின் 100-வது நாள் ஆக்கிரமிப்பு போரின் முடிவில், 2 சூன் 2022 அன்று 1 கோடியே 20 லட்சம் உக்ரேனியர்கள் நாட்டிற்குள்ளேயே புலம் பெயர்ந்துள்ளனர். மேலும் 68 இலட்சத்துக்கும் அதிகமானவர்கள் போலந்து, உருமேனியா, அங்கேரி, மல்தோவா மற்றும் ஸ்லோவாக்கியா போன்ற அண்டை நாடுகளில் அகதிகளாகச் சென்றுள்ளனர். போலாந்து நாட்டில் மட்டும் 36 இலட்சம் உக்ரைனிய அகதிகள் குடியேறியதால், அந்நாட்டின் மக்கள் தொகை 10% அதிகரித்துள்ளது.உருசியா மீது உலக நாடுகள் 5,831 தடைகளை விதிக்கப்பட்டுள்ளது.
# 2022 உக்ரைன் மீதான உருசியாவின் படையெடுப்பு

## பின்னணி

### வரலாற்று பின்னணி

18 ஆம் நூற்றாண்டில், ரஷ்யப் பேரரசு உக்ரேனிய நிலங்களுக்குள் அதன் விரிவாக்கத்தைத் தொடங்கியது, 1775 ஆம் ஆண்டில் உக்ரேனிய மக்களின் உயரடுக்கு - கோசாக்ஸ் - அழிக்கப்பட்டது மற்றும் ஒரு கொடூரமான ரஷ்யமயமாக்கல் கொள்கை தொடங்கியது.  
உக்ரேனியர்கள் விவசாயிகளாகக் குறைக்கப்பட்டனர், மேலும் அவர்களின் தாய்மொழி அதிகாரப்பூர்வமாக தடைசெய்யப்பட்டது, பிற்கால ஏகாதிபத்திய காலத்தில் அதன் பயன்பாட்டிற்கு கடுமையான கட்டுப்பாடுகள் விதிக்கப்பட்டன.  
1917 ஆம் ஆண்டின் தொடக்கத்தில், அலெக்சாண்டர் கெரென்ஸ்கியின் தலைமையில் பிப்ரவரி புரட்சி நடந்தது, இது ரஷ்யாவை ஒரு குடியரசாக மாற்றியது மற்றும் பலரை ரஷ்யாவிலிருந்து சுதந்திரம் பெறத் தூண்டியது.  
உக்ரேனிய மக்கள் குடியரசு சுயாட்சியை அறிவித்தது, மேலும் 1917 இன் பிற்பகுதியில் லெனின் ஆட்சிக்கு வந்தபோது, அவர் உக்ரைன் மீது போரை அறிவித்தார், இது சோவியத்-உக்ரேனியப் போர் (1917–1921) என்று அறியப்பட்டது மற்றும் முன்னாள் ரஷ்யப் பேரரசின் பிரதேசத்தில் நடந்த மோதலின் ஒரு பகுதியாகும் .  
1918 ஆம் ஆண்டின் தொடக்கத்தில் போல்ஷிவிக்குகள் வெளிப்படையாக படையெடுத்து, மாஸ்கோவால் முழுமையாகக் கட்டுப்படுத்தப்பட்ட கார்கிவில் சோவியத் உக்ரைனின் கைப்பாவை அரசாங்கத்தை அறிவித்தபோது, கியேவைத் தலைநகராகக் கொண்ட உக்ரேனிய மக்கள் குடியரசு சுதந்திரத்தை அறிவித்தது.  
1918 மற்றும் 1921 க்கு இடையில் சோவியத் இராணுவம் மூன்று முறை உக்ரைனை ஆக்கிரமித்தது, மேலும் பிப்ரவரி 4, 1918 அன்று சோவியத் ரஷ்யாவின் உண்மையான பாதுகாப்பு அமைச்சராக இருந்த மிகைல் முராவியோவின் தலைமையில் நடந்த முதல் படையெடுப்பின் போது, அது கியேவில் ஒரு பயங்கரமான படுகொலையைச் செய்தது, சிவப்பு பயங்கரவாதத்தின் ஒரு பகுதியாக லட்சக்கணக்கான பொதுமக்களைக் கொன்றது, மேலும் இது செம்படையால் கொல்லப்பட்ட தலைநகரில் வசிப்பவர்களை மட்டுமே கணக்கில் எடுத்துக்கொள்கிறது.  
1921 ஆம் ஆண்டில், உக்ரைன் சோவியத் ரஷ்யாவிற்கும் (இது 1922 இல் சோவியத் ஒன்றியமாக மாறியது) இரண்டாவது போலந்து குடியரசிற்கும் இடையில் பிரிக்கப்பட்டது  
1932–1933 ஆம் ஆண்டில், ஜோசப் ஸ்டாலினின் சோவியத் அரசாங்கம், உக்ரேனியர்களுக்கு எதிரான இனப்படுகொலையாக உலகெங்கிலும் உள்ள பல நாடுகளால் அங்கீகரிக்கப்பட்ட ஹோலோடோமரை (ஒரு பஞ்சம்) செய்தது, 1 கோடி மக்கள் வரை கொல்லப்பட்டனர் மற்றும் உயிர் பிழைத்தவர்களின் டிஎன்ஏவை கடுமையாக சேதப்படுத்தினர்.  
1970கள் மற்றும் 1980களில், முக்கிய உளவுத்துறை சேவையான சோவியத் ஒன்றியத்தின் மாநிலப் பாதுகாப்புக் குழு, தங்கள் நாட்டிற்கு சுதந்திரம் கோரி வந்த பல உக்ரேனிய எதிர்ப்பாளர்களைக் கொன்றது, அவர்களில் மிகவும் பிரபலமானவர் வாசில் ஸ்டஸ் (Василь Стус, Vasyl Stus) </ref> .
# 2022 உக்ரைன் மீதான உருசியாவின் படையெடுப்பு

## போர் நிறுத்தப் பேச்சு வார்த்தைகள்

- 28 பிப்ரவரி 2022 அன்றுடன் ஐந்தாவது நாளாக போர் நடந்து கொண்டிருக்கும் வேளையில், போரை நிறுத்துவதற்கு உருசியா மற்றும் உக்ரைன் நாட்டுப் பிரதிநிதிகள் பெலரஸ் நாட்டின் எல்லையில் உள்ள கோமெல் நகரத்தில் கூடிப் பேச்சுவார்த்தை நடத்தத் துவங்கியுள்ளனர். இந்த பேச்சு வார்த்தையில் முடிவுகள் எட்டப்படாமல் முடிவுற்றது.
- இராண்டாம் கட்டப் பேச்சுவார்த்தைகள் பெலரஸ்-போலந்து நாடுகளின் எல்லைப்புற கிராமங்களான குசுனித்சா அல்லது நகரத்தில் நடத்தப்படவுள்ளது.
- மூன்றாம் கட்டப் பேச்சு வார்த்தை 7 மார்ச் 2022 (திங்கள் கிழமை) அன்று நடத்தப்படும் என உக்ரைன் தெரிவித்துள்ளது.
# 2022 உக்ரைன் மீதான உருசியாவின் படையெடுப்பு

## போர் நிகழ்வுகள்

- ஆறாம் நாள் போர் மிகக்கடுமையாக இருந்தது. கார்கீவ் நகரத்தில் ருசியப் ப்டைகள் உலகின் இரண்டாவது பெரிய தொலைக்காட்சி கோபுரம் மற்றும் அடுக்குமாடி குடியிருப்புகள் அருகில் குண்டு மழை பொழிந்து கடும் சேதம் விளைவித்து. கீவ் நகரத்திலும் உருசியா இராணுவம் அரசுக் கட்டிடங்கள் மீது குண்டு மழை பொழிந்தது.
- கார்கீவ் நகரத்தில் மருத்துவப்படிப்பு படிக்கும் இந்திய மாணவர் நவீன் எஸ். கவுடா, உருசியா இராணுவத்த்தின் துப்பாக்கிக் குண்டுத் தாக்குதலால் கொல்லப்பட்டார்.
- உக்ரைனின் தெற்கில் கருங்கடல் துறைமுக நகரமான கெர்சன் நகரத்தை 3 மார்ச் 2022 அன்று உருசிய இராணுவத்தின் கட்டுப்பாட்டில் சென்றது.
- போர் காரணமாக 10 இலட்சம் உக்ரேனிய மக்கள் போலந்து, அங்கேரி, சிலோவாக்கியா, மால்டோவா போன்ற அண்டை நாடுகளில் அடைக்கலம் அடைந்துள்ளனர் என ஐக்கிய நாடுகள் அவையின் அதிகாரி கூறியுள்ளார்.
- 3 மார்ச் 2022 அன்று ஐக்கிய நாடுகள் பொதுச் சபையில் உக்ரைன் மீதான உருசியாவின் படையெடுப்பை நிறுத்தக் கோரி தீர்மானம் கொண்டு வரப்பட்டது. இத்தீர்மானத்திற்கு ஆதரவாக 141 நாடுகளும், எதிராக 5 நாடுகளும் வாக்களித்தது. இந்தியா, சீனா, பாகிஸ்தான் போன்ற 35 நாடுகள் வாக்கெடுப்பில் கலந்து கொள்ளவில்லை.
- 4 மார்ச் 2022 அன்று உக்ரைனின் தென்கிழக்கில் பாயும் தினேப்பர் ஆற்றின் கரையில் அமைந்த சப்போரியா நகரம் அருகே உள்ள ஐரோப்பாவின் மிகப்பெரும் சப்போரிசுக்கா அணுமின் நிலையத்தை உருசியப் படைகள் குண்டு வீச்சு மூலம் கைப்பற்றியது.
- 6 மார்ச் 2002 அன்று உக்ரைனின் தென்கிழக்கில் உள்ள மரியுபோல் நகரம் மற்றும் வோல்னோவாகா நகரங்களில் மட்டும், மனிதாபிமான அடிப்படையில் பொதுமக்கள் வெளியேறுவதற்கான மீட்பு பணிகளுக்காக போர் தற்காலிகமாக நிறுத்தப்படுகிறது என ருசியா அறிவித்தது.
- 21 மே 2022 அன்று உருசியப் படைகள் மரியுபோல் நகரத்தைக் கைப்பற்றினர். உக்ரைன் படைகள் சரண் அடைந்தது.
# 2022 உக்ரைன் மீதான உருசியாவின் படையெடுப்பு

## உக்ரைனின் 4 பிராந்தியங்களை உருசியாவுடன் இணைத்தல்

உருசிய இராணுவம் கைப்பற்றிய உக்ரைனின் கிழக்கில் உள்ள கெர்சன் மாகாணம், தோனெத்ஸ்க் மாகாணம், லுகான்ஸ்கா மாகாணம் மற்றும் சப்போரியா மாகாணங்களை உருசியாவுடன் இணைத்துக் கொண்டதாக உருசிய அதிபர் புதின் 30 செப்டம்பர் 2022 அன்று அறிவித்தார். மேலும் இந்த 4 பகுதிகளில் இதற்கு முன்பாக இணைப்பு குறித்து பொது வாக்கெடுப்பை உருசியா நடத்தியிருந்தது. இந்த இணைப்பை அங்கீகரிக்க ஐக்கிய நாடுகள் அவை மற்றும் மேற்கு உலக நாடுகள் மறுப்பு தெரிவித்துள்ளது. மேலும் இச்செயல் சர்வதேச சட்டங்களுக்கு புறம்பானது என்றும் கருத்து தெரிவித்துள்ளது. உக்ரைனின் 4 பிராந்தியங்களை உருசியா இணைத்ததை ஒப்புதல் வழங்க ஐக்கிய நாடுகள் அவையில் ரகசிய வாக்கெடுப்பு நடத்த வேண்டும் என்று ருசியாவின் கோரிக்கைக்கு எதிராக இந்தியா வாக்களித்தது.
# 2022 உக்ரைன் மீதான உருசியாவின் படையெடுப்பு

## இதனையும் காண்க

- கங்கா நடவடிக்கை
- 2022 உக்ரைன் மீதான உருசிய படையெடுப்பிற்கு எதிரான போராட்டங்கள்
# வளர்மாற்றம்

**வளர்மாற்றம்** (*Anabolism*) என்பது வளர்சிதை மாற்றத்தின் ஒரு கூறாகும். வளர்மாற்றம் எனப்படுவது, ஆக்கப்பூர்வமான வளர்சிதை மாற்ற செயல்முறைகளின் உயிர்ப்பொருள் தொகுப்பாகும். அதாவது சிதைமாற்றத்தின் மூலம் வெளியிடப்படும் ஆற்றலைப் பயன்படுத்திச் சிக்கலான மூலக்கூறுகளை தொகுக்கும் செயல்முறையாகும். பொதுவாக, கண்ணறைக் கட்டமைப்புகளை அல்லது உயிரணுவின் உள்ளமைப்புக்களைத் தோற்றுவிக்கும் சிக்கலான மூலக்கூறுகள், சிறிய மற்றும் எளிய முன்னோடிகளிலிருந்து படிப்படியாக கட்டமைக்கப்படுகின்றன. இச் செயல்முறை மூன்று அடிப்படை நிலைகளைக் கொண்டுள்ளது. முதலாவதாக, இது அமினோ அமிலங்கள், ஒற்றைச்சர்க்கரைகள், ஐசோப்பிரினாயிடுகள், கருக்காடிக்கூறுகள் ஆகிய முன்னோடிகளை உற்பத்தி செய்கிறது. இரண்டாவதாக, அடினோசின் முப்பொசுபேற்றிலிருந்து ஆற்றலைப் பெற்றுக்கொண்டு தொழிற்படும் வடிவங்களாக மாற்றி அமைக்கப்படுகின்றன. மூன்றாவதாக, இந்த முன்னோடிகளிலிருந்து புரதங்கள், கூட்டுச்சர்க்கரைகள், கொழுமியங்கள், கருவமிலங்கள் போன்ற சிக்கலான மூலக்கூறுகள் தொகுக்கப்படுகின்றன.
# பெலொப்பொனேசியா

**பெலோபொன்னீஸ்** அல்லது **பெலொப்பொனேசியா** (*Peloponnesia*, அல்லது *Peloponnesus*, ) என்பது தெற்கு கிரேக்கத்தில் உள்ள ஒரு தீபகற்பம் மற்றும் புவியியல் பகுதி ஆகும். இது கொரிந்து வளைகுடாவை சரோனிக் வளைகுடாவிலிருந்து பிரிக்கும் கொரிந்தின் பூசந்தியின் நிலப் பாலத்தின் மூலம் நாட்டின் மையப் பகுதியுடன் இணைக்கப்பட்டுள்ளது. இடைக்காலத்தின் பிற்பகுதியிலும், உதுமானியர் சகாப்தத்திலும், இத்தீபகற்பம் மோரியா ( Byzantine Greek ) என அறியப்பட்டது.. இந்தப் பெயர் அதன் டெமோடிக் வடிவத்தில் இன்னும் பேச்சுவழக்கில் பயன்பாட்டில் உள்ளது  
இந்த தீபகற்பம் மூன்று நிர்வாகப் பகுதிகளாகப் பிரிக்கப்பட்டுள்ளது: பெரும்பாலானவை பெலொப்பொனேசியா பகுதியைச் சேர்ந்தவை பிற சிறு பகுதிகள் மேற்கு கிரேக்கம் மற்றும் அட்டிகா நிர்வாகப் பகுதிகளைச் சேர்ந்தவை.
# பெலொப்பொனேசியா

## நிலவியல்

பெலொப்பொனேசியா என்பது கிரேக்க முதன்மை நிலப்பரப்பின் தெற்கு முனையில் 21,549.6 சதுர கிலோமீட்டர் (8,320.3 சதுர மைல்) பரப்பளவில் அமைந்துள்ள ஒரு தீபகற்பமாகும். இது 1893 இல் கொரிந்து கால்வாயில் கட்டப்பட்ட கொரிந்தின் பூசந்தி மூலம் பிரதான நிலப்பகுதியுடன் இணைக்கப்பட்டது. இருப்பினும், இந்த கால்வாயின் குறுக்கே கட்டபட்ட பல பாலங்களால் பிரதான நிலப்பரப்புடன் இணைக்கப்பட்டுள்ளது. இதில் வடக்கு மற்றும் தெற்கு முனையில் உள்ள இரண்டு இரண்டு முழுகுப் பாலங்களும் அடங்கும். தீபகற்பத்தின் வடக்கு முனைக்கு அருகில், மற்றொரு பாலம் உள்ளது, ரியோ-ஆன்டிரியோ பாலம் (2004 இல் பணி நிறைவடைந்தது). உண்மையில், பெலொப்பொனேசியா அரிதாகவே, எப்போதாவது தீவு என்று குறிப்பிடப்படுகிறது.  
இந்த தீபகற்பம் மலைப்பாங்கான உட்பகுதியையும் உள்நீண்ட கடற்கரையையும் கொண்டுள்ளது. பெலொப்பொனேசியா தெற்கு நோக்கிய நான்கு தீபகற்பங்களைக் கொண்டுள்ளது. அவை மெசேனியன், மணி, மாலியா முனை (எபிடாரஸ் லிமேரா என்றும் அழைக்கப்படுகிறது) மற்றும் பெலொப்பொனேசியாவின் வடகிழக்கில் உள்ள ஆர்கோலிட் ஆகியவை ஆகும். தெற்கில் உள்ள டெய்கெட்டஸ் மலை பெலொப்பொனேசியாவின் மிக உயரமான மலை ஆகும். மேலும் மற்ற முக்கியமான மலைகளாக வடகிழக்கில் உள்ள சிலீன் (2,376 மீட்டர் (7,795 அடி), வடக்கில் அரோனியா (2,355 மீட்டர் (7,726 அடி), எரிமந்தோஸ் (2,224 மீட்டர் (7,297 அடி), வடமேற்கில் பனசைகோன் (1,926 மீட்டர் (6,319 அடி), மையத்தில் மைனாலோன் (1,981 மீட்டர் (6,499 அடி), தென்கிழக்கில் பர்னான் (1,935 மீட்டர் (6,348 அடி) போன்றவை உள்ளன. முழு தீபகற்பமும் நிலநடுக்கத்தால் பாதிக்கப்படக்கூடியது மேலும் கடந்த காலங்களில் பல நிலநடுக்கங்களால் பாதிக்கபட்ட தளமாக உள்ளது.  
தீபகற்பத்தின் மிக நீளமான ஆறு மேற்கில் உள்ள அல்ஃபியோஸ் (110&nbsp;கி.மீ.), அதைத் தொடர்ந்து தெற்கில் உள்ள எவ்ரோட்டாக்கள் (82&nbsp;கி.மீ.), மேலும் மேற்கில் பினியோஸ் (70&nbsp;கி.மீ.) போன்றவை பாய்கின்றன. தெற்கில் எவ்ரோடாஸ் பள்ளத்தாக்கு மற்றும் வடகிழக்கில் ஆர்கோலிட் தவிர, மேற்கில் மட்டுமே பரந்த அளவிலான தாழ்நிலங்கள் காணப்படுகின்றன. பெலொப்பொனேசியா பல கண்கவர் கடற்கரைகளைக் கொண்டதாக உள்ளது, இது ஒரு முக்கிய சுற்றுலா தலமாகும்.  
இரண்டு தீவுக் கூட்டங்கள் பெலோபொன்னேசியன் கடற்கரையை ஒட்டி அமைந்துள்ளன. அவை கிழக்கில் ஆர்கோ-சரோனிக் தீவுகள், மேற்கில் அயோனியன் ஆகும். பெலொப்பொனேசியாவின் தெற்கே எபிடாரஸ் லிமிரா தீபகற்பத்தில் உள்ள கைதிரா தீவு, அயோனியன் தீவுகளின் ஒரு பகுதியாக கருதப்படுகிறது. எலஃபோனிசோஸ் தீவு தீபகற்பத்தின் ஒரு பகுதியாக இருந்தது. ஆனால் கி.பி 365 இல் ஏற்பட்ட பெரும் நிலநடுக்கத்தைத் தொடர்ந்து தீவாக பிரிந்துபோனது.  
பழங்காலத்திலிருந்து, இன்றுவரை, பெலொப்பொனேசியா ஏழு முக்கிய பகுதிகளாகப் பிரிக்கப்பட்டுள்ளது. அவை அக்கீயா (வடக்கு), கொரிந்தியா (வடகிழக்கு), ஆர்கோலிஸ் (கிழக்கு), ஆர்காடியா (மையம்), லாகோனியா (தென்கிழக்கு), மெசேனியா (தென்மேற்கு), எலிஸ் (மேற்கு) என்பவை ஆகும். இந்த பிராந்தியங்கள் ஒவ்வொன்றும் ஒரு நகரத்தால் வழிநடத்தப்படுகின்றன. இவற்றில் மிகப்பெரிய நகரம் அச்சாயாவில் உள்ள பட்ராஸ் (மக்கள் தொகை; 170,000), அதைத் தொடர்ந்து, மெசேனியாவில் உள்ள கலாமாதா (மக்கள் தொகை; 55,000) ஆகும்.
# இந்திரா காந்தி பல்கலைக்கழகம், ரேவாரி

**இந்திரா காந்தி பல்கலைக்கழகம், ரேவாரி** (*Indira Gandhi University, Rewari*) என்பது 2013ஆம் ஆண்டில் நிறுவப்பட்ட ஒரு மாநிலப் பல்கலைக்கழகம் ஆகும். இது இந்தியாவின் அரியானா மாநிலத்தில் உள்ள ரேவாரி, மீர்பூர் கிராமத்தில் அமைந்துள்ளது. இது அரியானா அரசால் 2013-ல் நிறுவப்பட்டது.
# இந்திரா காந்தி பல்கலைக்கழகம், ரேவாரி

## வரலாறு

1988-ல் நிறுவப்பட்ட மகரிசி தயானந்த பல்கலைக்கழகத்தின் முதுகலை மண்டல மையம் இந்திரா காந்தி பல்கலைக்கழகமாக மாற்றப்பட்டது. இது 2013ஆம் ஆண்டின் அரியானா சட்டம் எண்.29இன் கீழ் நிறுவப்பட்டது. செப்டம்பர் 13, 2013-ல் இப்பல்கலைக்கழகம் செயல்படத் தொடங்கியது.
# இந்திரா காந்தி பல்கலைக்கழகம், ரேவாரி

## வளாகம்

பல்கலைக்கழக வளாகம் சுமார் சுமார் ) தொலைவில் மீர்பூர் கிராமத்தில் அமைந்துள்ளது. இவ்வளாகம் ரேவாரியிலிருந்து 13 கி. மீ. தொலைவிலும்சண்டிகரிலிருந்து 300 கி. மீ. தொலைவிலும் அமைந்துள்ளது.  
- மானுடவியல்
- சமூக அறிவியல்
- இயற்பியல் அறிவியல்
- உயிர்அறிவியல்
- கல்வியியல்
- சட்டம்
- வணிகவியல், மேலாண்மை மற்றும் சுற்றுலா மேலாண்மை
- மருந்து அறிவியல்
- பொறியியல் மற்றும் தொழில்நுட்பம்
- பூமி, சுற்றுச்சூழல் & விண்வெளி அறிவியல்
# இந்திரா காந்தி விளையாட்டரங்கம், புதுச்சேரி

**இந்திரா காந்தி விளையாட்டரங்கம்** (*Indira Gandhi Sports Stadium*) என்பது இந்தியாவின் ஒன்றிய பகுதியான புதுச்சேரியில் உள்ள ஒரு முக்கிய விளையாட்டு அரங்கமாகும். இந்த விளையாட்டரங்கம் நகரின் அடிப்படை விளையாட்டு வசதிகளைக் கொண்டுள்ளது. மேலும் பூப்பந்து மைதானம் மற்றும் கைப்பந்து விளையாட்டு மைதானம் மற்றும் உட்புற அரங்கம் தவிரக் கால்பந்து மற்றும் மட்டைப்பந்து விளையாட்டு மைதானம் உள்ளிட்ட வசதிகளையும் கொண்டுள்ளது.  
இந்த விளையாட்டு அரங்கில் மாநில மற்றும் தேசிய அளவிலான பல்வேறு விளையாட்டு நிகழ்வுகள் மற்றும் போட்டிகள் நடந்துள்ளன. இந்த மைதானம் பாண்டிச்சேரி மாநில விளையாட்டு குழுமத்திற்குச் சொந்தமானது.
# இந்திரா காந்தி விளையாட்டரங்கம், புதுச்சேரி

## மேலும் பார்க்கவும்

- புதுச்சேரி
- யானம்
# இந்திரா காந்தி விளையாட்டரங்கம், உனா

**இந்திரா காந்தி விளையாட்டரங்கம்** (*Indira Gandhi Stadium, Una*) என்பது இந்தியாவின் இமாச்சலப் பிரதேசத்தில் உள்ள உனாவில் உள்ள ஒரு துடுப்பாட்ட மைதானம் ஆகும். 1986/87 ரஞ்சிக் கோப்பை போட்டியில், 1986 நவம்பரில் இந்த மைதானம் முதலில் இமாச்சல பிரதேசம் தில்லி துடுப்பாட்ட அணியுடன் விளையாடிய போது முதல்தர போட்டியை நடத்தியது. இதுவரை இந்த மைதானத்தில் மேலும் 21 முதல்தர போட்டிகள் நடந்துள்ளன. இதில் கடைசியாக 2001/02 ரஞ்சிக் கோப்பை போட்டியில் இமாச்சல பிரதேசம் மற்றும் பயிற்சி போட்டிகள் நடந்தன. இந்த மைதானத்தில் நடைபெற்ற முதல் பட்டியல் அ துடுப்பாட்டம் 1989/90 தியோதர் கோப்பைக்காக மத்திய மண்டலம் மேற்கு மண்டலத்துடன் விளையாடியதாகும். 1993/94 ரஞ்சிக் கோப்பை ஒரு நாள் போட்டியில் பயிற்சி வருகை தரும் அணியாக இருந்த இமாச்சல பிரதேசம் முதன்முதலில் பட்டியல் அ போட்டியில் விளையாடியது. 1993/94 பருவ மற்றும் 2010/11 பருவ போட்டிகளில் இமாச்சல பிரதேசம் பத்தொன்பது பட்டியல் அ பிரிவில் விளையாடியுள்ளது.
# எகேலியசு மலை

**எகேலியஸ் மலை** (*Aigaleo* அல்லது *Egaleo*, , பழங்காலத்தில் **பொய்கிலோன் ஓரோஸ்** (Ποικίλον Όρος) என்று அறியப்பட்டது) கிரேக்கத்தின் அட்டிகாவில் உள்ள ஏதென்சில் உள்ள ஒரு மலையாகும். இது ஏதென்ஸ் சமவெளிக்கு மேற்கே, எலியூசிசின் தென்கிழக்கே, சலாமிஸ் தீவின் கிழக்கே அமைந்துள்ளது. மலையின் பெரும்பகுதி பாறைகள் (சுண்ணாம்புக் கல்) ஆகும். இது ஹைமெட்டஸ் மலையைவிட விட உயரத்தில் குறைவானது. எகேலியஸ் மலையில் உள்ள காடுகளின் பெரும்பகுதி டாப்னி மடாலயத்தின் வடக்கே அமைந்துள்ளது. இதன் வடக்கு பகுதியில் ஒரு பூங்காவும் உள்ளது.  
சலாமிஸ் விரிகுடாவில் கிரேக்கப் படைகளுக்கும் பாரசீக படைகளுக்கும் இடையில் நடந்த சலாமிஸ் போரைக் காண ஏதுவாக இந்த மலையின் மீது பாரசீக மன்னர் செர்க்ஸஸ் தனியாக அரியாசனத்தை அமைத்து தன் படையின் போர்த்திறத்தை பார்வையிட்டார்.  
இந்த மலையைச் சுற்றி பெரமா, டிராபெட்சோனா, நிக்காயா, கோரிடாலோஸ், நெடுஞ்சாலை, சைதாரி ஆகிய நகரங்களும், இடங்கள் அடங்கியுள்ளன. ஏதென்சு மெட்ரோ 2002-2003 இல் இருந்து இந்தப் பகுதிகளை இணைக்கிறது.  
ஜி.ஆர்-8 மற்றும் கெரட்சினியை இணைக்கும் ஒரு நெடுஞ்சாலை இந்த மலைத்தொடர் வழியாக செல்கிறது. ஸ்கரமங்கங்களின் எண்ணை சுத்திகரிப்பு நிலையங்கள் வடக்கில் இந்த மலையின் உள்ளன. மலையின் வடமேற்குப் பகுதியில் உள்ள புதிய புறவழிச்சாலையானது அட்டிகி ஓடோஸ் சூப்பர்ஹைவே அமைப்பின் ஒரு பகுதியாகும். இது 2004 சனவரியில் திறக்கப்பட்டது. இது மலையின் வடமேற்கே உள்ள சூப்பர்ஹைவேயுடன் சேர்த்து 2004 சனவரியில் திறக்கப்பட்டது.
# சக்தி தலம்

15 ஆகத்து 2007 அன்று சக்தி தலத்தில் அஞ்சலி செலுத்தினார்.]]
**சக்தி தலம்** (*Shakti Stha*l) என்பது இந்தியாவின் தலைநகரான புது தில்லியில் யமுனை ஆற்றங்கரையில்இந்திய முன்னாள் பிரதமர் இந்திரா காந்தியின் உடல் தகனம் செய்யப்பட்ட இடமாகும். புது தில்லி, ராஜ்காட்டில் உள்ள ஒரு நினைவுச்சின்னம் ஆகும். இந்தியத் தேசிய காங்கிரசின் அரசியல்வாதிகள் பாரம்பரியமாக நினைவுச்சின்னத்திற்கு முக்கிய நாட்களில் அஞ்சலி செலுத்த வருகிறார்கள்.
# சக்தி தலம்

## மேலும் பார்க்கவும்

- ராஜ் காட் மற்றும் தொடர்புடைய நினைவுச் சின்னங்கள்
# ரீட் ஆணையம்

**ரீட் ஆணையம்** அல்லது **ரீட் கமிசன்** (ஆங்கிலம்: *Reid Commission*; மலாய்: *Suruhanjaya Reid*) என்பது பிரித்தானியரிடம் இருந்து மலாயா சுதந்திரம் பெறுவதற்கு முன்னர், மலாயா அரசியலமைப்பை உருவாக்குவதற்காக அமைக்கப்பட்ட ஒரு நடுநிலையான ஆணையமாகும்.  
இந்த ஆணையத்தின் பரிந்துரைகளுக்குப் பின்னர், 1957 ஆகஸ்டு 31-ஆம் தேதி பிரித்தானியரிடம் இருந்து மலாயா விடுதலை பெற்றது.  
மலாயாவைச் சுயமாக ஆளும் ஒரு கூட்டமைப்புக்கு ஓர் அரசியலமைப்பு தேவை; அந்த அரசியலமைப்பை வடிவமைக்க ஓர் ஆணையம் நியமிக்கப்பட வேண்டும் என முன்மொழியப்பட்டது. அந்த முன்மொழிவை இரண்டாம் எலிசபெத் ராணியாரும்; மலாயா மலாய் ஆட்சியாளர்களும் ஏற்றுக் கொண்டனர்.  
அத்தகைய ஓர் உடன்படிக்கைக்கு இணங்க, காமன்வெல்த் நாடுகளின் அரசியலமைப்பு வல்லுநர்களைக் கொண்டு ஓர் ஆணையம் அமைக்கப் பட்டது. அதற்குப் பெயர் ரீட் ஆணையம்.
# ரீட் ஆணையம்

## பொது

1956 ஜனவரி 18-ஆம் தேதி தொடங்கி 1956 பிப்ரவரி 6-ஆம் தேதி வரை இங்கிலாந்து, லண்டனில் ஓர் அரசியலமைப்பு மாநாடு நடைபெற்றது.  
அதில் மலாயா கூட்டமைப்பின் முதல்வர் துங்கு அப்துல் ரகுமான்; மற்றும் மூன்று அமைச்சர்கள் அடங்கிய குழுவினர் கலந்து கொண்டனர். மேலும் மலாயாவின் அப்போதைய பிரித்தானிய உயர் ஆணையர் மற்றும் அவரின் ஆலோசகர்களும் கலந்து கொண்டனர்.  
புதிய அரசியலமைப்பிற்குப் பொருத்தமான பரிந்துரைகளை வழங்குவதற்காக வில்லியம் ரீட் *(Lord William Reid)* என்பவரின் தலைமையில் ஓர் ஆணயம் அமைக்கப் பட்டது.
# ரீட் ஆணையம்

## பொது

### ரீட் ஆணையத்தின் அறிக்கை ஆய்வு

ரீட் ஆணையத்தின் அறிக்கை 11 பிப்ரவரி 1957-இல் தயாரித்து முடிக்கப்பட்டது. அதன் பின்னர் பிரித்தானிய அரசாங்கத்தால் நியமிக்கப்பட்ட ஒரு பணிக்குழு; மலாயா ஆட்சியாளர்களின் சம்மேளனம்; மலாயா கூட்டமைப்பு அரசாங்கம்; ஆகிய மூன்று தரப்பினரால் ரீட் ஆணையத்தின் அறிக்கை ஆய்வு செய்யப்பட்டது.  
பின்னர் இவர்களின் பரிந்துரைகளின் அடிப்படையில் மலாயாவின் அரசியலமைப்பு இயற்றப்பட்டது.
# ரீட் ஆணையம்

## பொது

### ரீட் ஆணய உறுப்பினர்கள்

- லார்ட் ரீட் *(Lord James Reid)* - இங்கிலாந்து (தலைவர்)
- சர் ஐவர் ஜென்னிங் *(Sir Ivor Jennings)* - இங்கிலாந்து
- சர் வில்லியம் மெக்கெல் *(Sir William McKell)* - ஆஸ்திரேலியா
- அக்கீம் பி. மாலிக் *(Hakim B. Malik)* - இந்தியா
- சேக் அக்கீம் அலீம் பின் அப்துல் அமீத் *(Sheikh Hakim Halim bin Abdul Hamid)* - பாகிஸ்தான்  
இந்த ஆணையத்தில் கனடா நாட்டுப் பிரதிநிதி ஒருவரைச் சேர்த்து இருக்க வேண்டும். ஆனால் உடல்நலக்குறைவு காரணமாக அவரால் கலந்து கொள்ள முடியவில்லை.  
1956 ஜூன் மாதம் தொடங்கி 1956 அக்டோபர் மாதம் வரையில் ரீட் ஆணையம் 118 முறை சந்திப்புக் கூட்டங்களை நடத்தியது. பல்வேறு தனிநபர்கள் மற்றும் பல்வேறு நிறுவனங்களிடம் இருந்து 131 நினைவூட்டல்களைப் *(memoranda)* பெற்றது. அதில் மலாயா கூட்டணிக் கட்சி மற்றும் மலாயா ஆட்சியாளர்களின் மாநாட்டு அறிக்கைகளும் அடங்கும்.
# ரீட் ஆணையம்

## பொது

### பணி வரைவு

1957-ஆம் ஆண்டு பிப்ரவரி 21-ஆம் தேதி ரீட் ஆணையம் தனது பணி வரைவைச் சமர்ப்பித்தது. பின்னர் அந்தப் பணி வரைவு ஒரு செயற்குழுவால் ஆராயப் பட்டது.  
செயற்குழுவில் மலாய் ஆட்சியாளர்களின் நான்கு பிரதிநிதிகள்; கூட்டணி அரசாங்கத்தின் நான்கு பிரதிநிதிகள்; பிரித்தானிய உயர் ஸ்தானிகர்; தலைமைச் செயலாளர்; மற்றும் அரசுத் தலைமை வழக்குரைஞர் ஆகியோர் இருந்தனர்.